Jens Kirk (V), 2007-01-23:
Tak for den debat, vi skal have om dette emne.
Der skal ikke være tvivl om, at Venstre selvfølgelig går ind for, at dyrene skal have det så godt som muligt, også produktionsdyrene.
Med udgangspunkt i beslutningsforslaget, hvor der nævnes KvægInfo nr. 1374 fra beslutningsforslagsstillernes side, vil jeg gerne læse konklusionen fra denne beretning, hvor der står i de sidste seks linjer: »Besætninger med en høj sundhedstilstand kan ikke forvente, at sundheden bliver forbedret væsentligt ved at lukke køerne på græs, men er der problemer med sundheden i besætningen, skønnes det, at det er muligt at opnå en forbedring ved at lukke køerne på græs.
En samlet vurdering peger på, at det er med fordel for køer, der kommer på græs.
Denne fordel er størst for besætninger i bindestald, mens det for køer i løsdrift er en mindre fordel at komme på græs.«
Det er konklusionen.
Det vil altså sige, at de sidste forsøg er foretaget for en 3-4 år siden, og at nogle af dem er ældre.
Vi må jo sige, at det på malkekvægsområdet er gået utrolig stærkt de sidste år med hensyn til den opstaldningsform, de har.
Der er blevet meget mere plads i staldene.
Der er meget mere lys i staldene, der er skygge om sommeren, og man kan se, at der er gardiner i vinduerne i siderne, som trækkes ned og op afhængigt af luft, vejr og vind, og der er kommet skrabere, hvilket vil sige, at gangforholdene er blevet betydelig bedre.
Når man så siger, at vi skal tage udgangspunkt i det økologiske, så er det selvfølgelig rigtigt.
Men vi skal også lige have in mente, at de jo får deres ekstra 20 pct. for mælken og også ekstra for kødet på grundlag af de særlige regler, der er givet der, bl.a. at de ikke må have så mange dyr pr. ha, kravet om, at køerne skal ud, og det er jo noget, der alt i alt fordyrer den produktion.
Skal vi til at drive køerne ud, må vi også sige, at det fordyrer produktionen.
Det er helt klart, at hvis staldforholdene ikke er i orden skal de ud, men vi må sige, at forholdene er ved at blive virkelig gode de fleste steder i øjeblikket, og de er på vej til at blive rigtig gode.
Derfor hylder jeg meget, at ministeren nu har nedsat et udvalg, som vil gennemgå denne problematik og komme frem til en løsning på problemet inden for en rimelig tid.
Man må jo huske, at hvis vi begynder at lukke køerne ud i større flokke, er vi på grund af det krav, vi har stillet bl.a. miljømæssigt, nødt til at have store flokke de fleste steder.
Skal de have lov til at gå ud i pløre på flere ha?
Hvad men den gødning, der falder der?
Skal de have en cementeret motionsfold, skal gødningen skrabes sammen, eller hvad skal den, skal den i gyllebeholderen, eller må den bare løbe ud til siderne på marken?
Vi ved, at pløre giver dårlige klove.
Hvad med ammoniakfordampningen?
Den bliver heller ikke mindre.
I hvert fald er tro og antagelse ikke nok.
Det er det, der går igen i nogle af de forudsætninger, Det Dyreetiske Råd fremlægger, nemlig at de vil sige, at vi antager dette.
Endelig skriver forslagsstillerne, at Danmarks natur har brug for græssende dyr, og at det ville koste vel i nærheden af 400 mio. kr., hvis staten skulle betale for det.
Jeg tror aldrig, vi får malkekøerne ud på f.eks. Skjern enge, i hvert fald ikke, så de kan producere mælk, så det tror jeg vi skal holde uden for debatten.
Jeg tror, vi skal nøjes med at diskutere dyrevelfærd, og derfor hilser jeg med glæde, at vi har den debat, men også og ikke mindst, at ministeren nu har nedsat en gruppe, som vil gennemgå disse problemer.